آمنہ رملیہ

آمنہ رملیہ تیسری صدی ہجری کی ایک عالمہ، محدثہ اور زاہدہ تھیں۔ آپ کی پیدائش 173ھ میں بغداد کے نواحی علاقے رملہ میں ہوئی۔ آپ کا تعلق ایک غریب گھرانے سے تھا جس کی وجہ سے ابتدائی طور پر اعلی تعلیم کا حصول ممکن نہ ہو سکا۔ انھوں نے امام مالک بن انس اور امام شافعی جیسے بڑے ائمہ سے حدیث اور فقہ کا علم حاصل کیا۔

 ابتدائی زندگی سفر اور تعلیم 
آمنہ رملیہ بچپن سے علم کی طلبگار تھیں جب وہ بڑی ہوئیں تو والدہ آپ کو حج کے لیے مکہ مکرمہ لے گئیں۔ وہاں آپ کو حدیث، فقہ اور دیگر دینی علوم حاصل کرنے کے مواقع میسر آئے۔ مکہ سے مدینہ منورہ ہجرت کے بعد آپ نے امام مالک بن انس سے علم حدیث حاصل کیا اور کثیر تعداد میں احادیث زبانی یاد کیں۔ مدینہ میں قیام کے بعد آپ دوبارہ مکہ تشریف لائیں اور 36 سال کی عمر میں امام شافعی سے اکتساب علم کیا۔ امام شافعی کے مصر تشریف لے جانے کے بعد آپ نے کوفہ کے جلیل القدر علما سے فیض حاصل کیا اور پھر اپنے وطن رملہ واپس لوٹیں۔  آمنہ رملہ، 100 نامور خواتین، سلیم شہاب، ص 76

 علمی خدمات 
کوفہ سے واپسی پر ان کے علم و فضل کا شہرہ دور دور تک پھیل گیا۔ انھوں نے علم پھیلانے کے لیے رملہ میں ایک مدرسہ قائم کیا جہاں طلبہ جوق در جوق آتے تھے۔ بڑے بڑے محدثین اور علما ان کے درس میں شریک ہوتے تھے۔ مروی ہے کہ آپ سے منقول احادیث کی تعداد سو کے قریب ہے۔

   زہد و تقوی 
وطن واپسی پر آپ نے درس و تدریس کا سلسلہ شروع کیا، جہاں عام لوگوں کے ساتھ ساتھ وقت کے بڑے علما بھی آپ کے حلقہ درس میں شامل ہونے لگے۔ 209ھ میں آپ بغداد تشریف لے گئیں، جہاں ایک درویش کامل کی صحبت نے آپ کی زندگی میں انقلاب برپا کر دیا۔ آپ نے اپنا تمام مال و اسباب اللہ کی راہ میں صدقہ کر دیا اور زہد و تقویٰ کی زندگی اختیار کر لی۔ آپ کی عبادت و ریاضت اور گریہ زاری کی شہرت دور دور تک پھیل گئی۔ آپ کے زہد و فضل کا اعتراف اپنے دور کے بڑے بزرگوں نے بھی کیا۔ بشر حافی اور امام احمد بن حنبل جیسے جلیل القدر ائمہ آپ کے معترف تھے۔ ایک مرتبہ جب حضرت بشر حافی بیمار ہوئے تو آپ ان کی عیادت کے لیے تشریف لے گئیں۔ وہاں امام احمد بن حنبل بھی موجود تھے اور ان دونوں بزرگوں کی درخواست پر آپ نے ان کے حق میں دعا فرمائی۔ انھوں نے پیدل چل کر سات حج کیے۔ ان کے زہد، تقویٰ اور عبادت کی وجہ سے لوگ انھیں خاصان خدا میں شمار کرتے تھے اور بے انتہا احترام کرتے تھے۔آمنہ رملیہ اسلامی تاریخ میں ایسی خواتین میں شمار ہوتی ہیں جنھوں نے حدیث کی روایت اور تعلیم میں اہم کردار ادا کیا اور زہد و تقوی کی مثال قائم کی۔

 حوالہ جات 

زمرہ:محدثات
زمرہ:اسلامی تاریخ کی خواتین
زمرہ:عباسی دور
زمرہ:تیسری صدی ہجری کی وفیات
زمرہ:مسلم خواتین علما
زمرہ:عرب محدثات